Liebenberg KZN-unie se nuwe baas | Netwerk24
Deur Brenden Nel 02 Desember 2018 00:07
Schalk Liebenberg is eergisteraand as KwaZulu-Natal Rugbyunie (KZNRU) – die amateur-afdeling van die Haaie – se nuwe president in die plek van Francois Louis verkies.
Liebenberg, wat voorheen die adjunkpresident was, word die 25ste president van die unie nadat Louis ’n termyn van twee jaar voltooi het. Liebenberg is aan die Harlequins-klub in Durban verbonde. Lulu Bodla is as die nuwe adjunkpresident verkies.
“Dit was vir my ’n eer om die KZNRU te dien en ek het altyd probeer om rugby in KZN uit te bou,” het Louis in ’n verklaring ná die verkiesing gesê.
“Ek wil die nuwe president alles van die beste toewens in sy taak om die rugbyvisie in die provinsie te lei.”
Gary Teichmann, die Haaie se uitvoerende hoof, het Louis bedank en Liebenberg in sy nuwe rol verwelkom.
“Francois was ’n lojale dienaar van die provinsie en ons wil hom bedank vir sy waardevolle diens. Ek sien ook uit daarna om saam met Schalk te werk,” het Teichmann gesê.
Die nuwe uitvoerende komitee is:
President: Schalk Liebenberg; adjunkpresident: Lulu Bodla; senior visepresident: Noël Ingle; junior visepresident: Juno Fourie; addisionele lede: Paddy Doyle, Sandile Ngwenya, Henning Swanepoel, Randall Wagner.
Meer oor: Nuwe President